แรงซื้อกลุ่มการเงินหนุนตลาดหุ้นยุโรปปิดพุ่ง
ตลาดหุ้นยุโรปปิดพุ่งขึ้นเมื่อคืนนี้ (24 พ.ค.) โดยตลาดได้แรงหนุนจากการทะยานขึ้นของหุ้นกลุ่มการเงิน และสกุลเงินยูโรที่อ่อนค่าลงเมื่อเทียบกับดอลลาร์ 
25 พ.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 2.2% ปิด (24 พ.ค.) ที่ 344.12 จุด, ดัชนี CAC-40 ตลาดหุ้นฝรั่งเศสปิดที่ 4,431.52 จุด พุ่งขึ้น 106.42 จุด หรือ +2.46%, ดัชนี DAX ตลาดหุ้นเยอรมันปิดที่ 10,057.31 จุด พุ่งขึ้น 215.02 จุด หรือ +2.18% และดัชนี FTSE 100 ตลาดหุ้นลอนดอนปิดที่ 6,219.26 จุด เพิ่มขึ้น 82.83 จุด หรือ +1.35%
ตลาดหุ้นยุโรปได้รับปัจจัยบวกจากการพุ่งขึ้นของหุ้นกลุ่มการเงิน โดยหุ้นดอยช์แบงก์ทะยานขึ้น 2.6% หุ้นธนาคารบาร์เคลย์ส พุ่งขึ้น 3.2% หุ้นโซซิเอเต เจนเนอราล (ซอคเจน) ปรับขึ้น 5.4% และหุ้นคอมเมิร์ซแบงก์ พุ่งขึ้น 2.7% หุ้นกลุ่มรถยนต์ดีดตัวขึ้นเช่นกัน โดยหุ้นบีเอ็มดับเบิลยู พุ่งขึ้น 1.9% หุ้นโฟล์คสวาเกน ทะยานขึ้น 4% และหุ้นไฮเดนเบิร์ก ซีเมนต์ พุ่งขึ้น 2.6%
นักลงทุนจับตาดูการประชุมรัฐมนตรีคลังยูโรโซน เพื่อหาทางบรรลุข้อตกลงเกี่ยวกับการให้เงินกู้งวดใหม่แก่กรีซ ขณะที่ฝ่ายเจ้าหนี้ของกรีซยังคงมีความเห็นที่แตกต่างกันเกี่ยวกับความคืบหน้าในการปฏิรูป และความสามารถในการใช้หนี้ของกรีซ
การประชุมดังกล่าวมีขึ้น 2 วัน หลังจากที่รัฐสภากรีซผ่านมาตรการรัดเข็มขัดรอบใหม่ ซึ่งรวมถึงการขึ้นภาษี และการตั้งกองทุนแปรรูปเป็นภาคเอกชน เพื่อให้สอดคล้องกับข้อเรียกร้องของฝ่ายเจ้าหนี้ ทั้งนี้ กรีซกำลังเผชิญภาวะยากลำบาก ขณะที่กำลังต้องการเงินกู้งวดใหม่เพื่อนำไปชำระหนี้จำนวนหลายพันล้านยูโรต่อธนาคารกลางยุโรป และกองทุนการเงินระหว่างประเทศในเดือนมิ.ย. และก.ค.